SET ปิดเช้าบวก 8.38 จุด TRUE มูลค่าซื้อขายสูงสุด บ่ายคาดยืนเหนือ 1,500 จุด
SET ปิดเช้าบวก 8.38 จุด หรือ 0.56% มาที่ 1,506.69 จุด มูลค่าซื้อขายที่ 18,726.11 ล้านบาท บ่ายคาดดัชนีหุ้นไทยจะยืนเหนือ 1,500 จุด หลังจากที่เริ่มเห็นแรงซื้อเข้ามา พร้อมให้แนวรับ 1,495 จุด ส่วนแนวต้าน 1,510-1,515 จุด
8 พ.ค. 2558

ผู้สื่อข่าวรายงานว่า ตลาดหุ้นไทยดัชนี SET ปิดตลาดช่วงเช้า (8 พ.ค.) บวก 8.38 จุด หรือ 0.56% มาที่ 1,506.69 จุด สูงสุดที่ 1,507.91 จุด ต่ำสุดที่ 1,494.92 จุด มูลค่าซื้อขายที่ 18,726.11 ล้านบาท
นายวรุตม์ ศิวะศริยานนท์ กรรมการผู้จัดการ สายงานวิจัย บล.เอเชีย เวลท์ เปิดเผยถึงตลาดหุ้นไทยเช้านี้รีบาวน์ขึ้นในทิศทางเดียวกับตลาดต่างประเทศ โดยตลาดหุ้นอื่นในภูมิภาคส่วนใหญ่อยู่ในแดนบวก หลังจากที่ตลาดสหรัฐปรับตัวขึ้นเมื่อคืนที่ผ่านมา อย่างไรก็ตาม ยังมองว่าเป็นการรีบาวน์ช่วงสั้น เนื่องจากตลาดยังต้องเผชิญกับแรงกดดันต่อ ทำให้ดัชนีไม่น่าจะดีดขึ้นไปได้
ทั้งนี้ ดัชนีสามารถรีบาวน์ขึ้นได้จากการผ่อนคลายความวิตกจากความไม่แน่นอนในหลายปัจจัยที่เกิดขึ้น รวมถึงคลายความกังวลเกี่ยวกับเศรษฐกิจโลก ภายหลังจากที่ Bond Yield สหรัฐและยุโรปได้ลดลง ทำให้มีแรงซื้อกลับมาที่ตลาดพันธบัตรมากขึ้น ส่วนปัจจัยในประเทศยังมีความกังวลเกี่ยวกับเศรษฐกิจที่ยังฟื้นตัวไม่ดีพอ
แนวโน้มการลงทุนบ่ายนี้ คาดว่าดัชนีหุ้นไทยจะแกว่งแคบในแดนบวกและลบไม่มาก พร้อมให้ติดตามตัวเลขการจ้างงานนอกภาคเกษตรของสหรัฐในคืนนี้ และการประกาศตัวเลขเศรษฐกิจของสภาพัฒน์ โดยเฉพาะตัวเลข GDP งวดไตรมาส 1/58
ด้านนายเกียรติก้อง เดโช นักกลยุทธ์ บล.ซีไอเอ็มบี (ประเทศไทย) คาดว่าช่วงบ่ายนี้ ดัชนีหุ้นไทยจะยืนเหนือ 1,500 จุดได้ หลังจากที่เริ่มเห็นแรงซื้อเข้ามา พร้อมให้แนวรับ 1,495 จุด ส่วนแนวต้าน 1,510-1,515 จุด
 
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า
TRUE มูลค่าการซื้อขาย 1,601.22 ล้านบาท ปิดที่ 10.90 บาท ราคาไม่เปลี่ยนแปลง
JAS มูลค่าการซื้อขาย 1,195.92 ล้านบาท ปิดที่ 4.92 บาท ลดลง 0.23 บาท
KBANK มูลค่าการซื้อขาย 901.46 ล้านบาท ปิดที่ 206.00 บาท เพิ่มขึ้น 4.00 บาท
SCB มูลค่าการซื้อขาย 894.76 ล้านบาท ปิดที่ 164.00 บาท เพิ่มขึ้น 4.00 บาท
BBL มูลค่าการซื้อขาย 807.92 ล้านบาท ปิดที่ 183.00 บาท เพิ่มขึ้น 3.00 บาท
 
 
ที่มา: สำนักข่าวอินโฟเควสท์